মারি সি. কক্স

মারি সি. কক্স (১৭ জানুয়ারি ১৯২০ – ১০ মে ২০০৫) ছিলেন একজন প্রখ্যাত কোমানচি (Comanche) জাতিসত্ত্বার অধিকারকর্মী। তিনি মূলত ইন্ডিয়ান তথা আদিবাসী আমেরিকান নারী ও শিশুদের অধিকার রক্ষায় বিভিন্ন আইন প্রণয়নের লক্ষ্যে কাজ করেছেন। আদিবাসী শিশুদের কল্যাণে তার অসামান্য অবদানের জন্য তিনি অসংখ্য সম্মাননা লাভ করেছেন। যার মধ্যে উল্লেখযোগ্য কিছু হলো: ব্যুরো অফ ইন্ডিয়ান অ্যাফেয়ার্স থেকে ইন্ডিয়ান লিডারশিপ অ্যাওয়ার্ড (১৯৭৪), তৎকালীন গভর্নর ডেভিড হল কর্তৃক আউটস্ট্যান্ডিং সিটিজেন অফ ওকলাহোমা (১৯৭৪), নর্থ আমেরিকান ইন্ডিয়ান ওম্যান’স অ্যাসোসিয়েশন থেকে আউটস্ট্যান্ডিং ইন্ডিয়ান ওম্যান (১৯৭৭)। এছাড়াও ১৯৮৩ থেকে ১৯৯০ সাল পর্যন্ত তিনি জাতীয় পরিষদ ন্যাশনাল অ্যাডভাইজরি কাউন্সিল অন ইন্ডিয়ান এডুকেশনের  সদস্য হিসেবে দায়িত্ব পালন করেন।

তিনি নর্থ আমেরিকান ইন্ডিয়ান ওম্যান’স অ্যাসোসিয়েশনের প্রতিষ্ঠাতা ছিলেন। বিশেষ করে পালক শিশু বা ফস্টার চিলড্রেনদের জীবনমান উন্নয়নে তার কাজের স্বীকৃতিস্বরূপ ১৯৯৩ সালে তাকে ওকলাহোমা উইমেন’স হল অব ফেম-এ অন্তর্ভুক্ত করা হয়।

প্রাথমিক জীবন 
মারি সার্ডে ১৯২০ সালের ১৭ জানুয়ারি ওকলাহোমার লটনে একটি আদিবাসী হাসপাতালে জন্মগ্রহণ করেন। তার বাবার নাম ডেভ সার্ডে এবং মায়ের নাম হারলিন্ডা (বিবাহপূর্ব নাম পোর্টিনো)। তিনি ফোর্ট সিল আদিবাসী বোর্ডিং স্কুলে প্রাথমিক শিক্ষা লাভ করেন এবং পরবর্তীতে ওয়াল্টার্স হাই স্কুলে পড়াশোনা করেন। এরপর তিনি ওকলাহোমার এডমন্ডে অবস্থিত সেন্ট্রাল স্টেট ইউনিভার্সিটিতে উচ্চশিক্ষা গ্রহণ করেন।

১৯৩৮ সালের ৬ জুন লটনে মারি সার্ডে জেমস এম. কক্সের সাথে বিবাহবন্ধনে আবদ্ধ হন। জেমস ছিলেন কোমানচি জাতির প্রধান কুয়ানা পার্কারের নাতি এবং পরবর্তীতে তিনি কোমানচি জাতির প্রধান হিসেবে দায়িত্ব পালন করেন।

কর্মজীবন
১৯৭০ সালে কক্স নর্থ আমেরিকান ইন্ডিয়ান উইমেন’স অ্যাসোসিয়েশন (NAIWA) প্রতিষ্ঠা করেন এবং এর প্রথম জাতীয় সভাপতি হিসেবে দায়িত্ব পালন করেন। তিনি এই সংগঠনের লক্ষ্য হিসেবে পারিবারিক ও সামাজিক উন্নয়ন, স্বাস্থ্যসেবা ও শিক্ষা, বিভিন্ন উপজাতির মধ্যে যোগাযোগ বৃদ্ধি এবং সাংস্কৃতিক সংরক্ষণ ও সৌহার্দ্য বজায় রাখাকে নির্ধারণ করেন। এটি ছিল আদিবাসী আমেরিকান নারীদের প্রথম জাতীয় সংগঠনগুলোর একটি, যা আদিবাসী নারীদের সমস্যা সমাধানে আন্তঃউপজাতীয় সেতুবন্ধন তৈরির চেষ্টা করেছিল। ১৯৭১ সালে ওকলাহোমার ফোর্ট সিলে সংগঠনের প্রথম সম্মেলন অনুষ্ঠিত হয়। এর কয়েক মাস পর নিউ মেক্সিকোর অ্যালবাকের্কিতে আরেকটি সম্মেলন আয়োজনের মধ্য দিয়ে পরবর্তী বছরের জন্য 'শিক্ষা'কে সংগঠনের প্রধান লক্ষ্য হিসেবে নির্ধারণ করা হয়। কক্স ১৯৭৩ সাল পর্যন্ত এই সংগঠনের জাতীয় সভাপতি হিসেবে দায়িত্ব পালন করেন।

১৯৭০-এর দশকের শুরুতে কক্স মার্কিন যুক্তরাষ্ট্রজুড়ে আদিবাসী শিশুদের প্রয়োজনের ওপর তথ্য সংগ্রহের জন্য বিভিন্ন জনপদ ভ্রমণ শুরু করেন। তিনি বিশেষ করে সেই সব শিশুদের ওপর নজর দেন যারা পালক শিশু হিসেবে বিভিন্ন ফস্টার কেয়ার সেন্টার, গ্রুপ হোম বা বোর্ডিং স্কুলগুলোতে ছিল। ব্যুরো অব ইন্ডিয়ান অ্যাফেয়ার্সের অর্থায়নে এবং NAIWA-এর তত্ত্বাবধানে মার্কিন কংগ্রেসের জন্য এই গবেষণাটি পরিচালিত হয়েছিল। ১৯৭২ সালে তিনি 'ন্যাশনাল অ্যাকশন ফর ফস্টার চিলড্রেন' কমিটির সদস্য হিসেবে কাজ করেন। ১৯৭৩ সালে তিনি 'বিল অফ রাইটস ফর ফস্টার চিলড্রেন' (পালক শিশুদের অধিকার সনদ) স্বাক্ষর করেন, যা কংগ্রেস কর্তৃক অনুমোদিত হয়েছিল। ১৯৭৪ সালে শিশুদের যত্নে গুরুত্বপূর্ণ অবদানের জন্য তিনি ব্যুরো অব ইন্ডিয়ান অ্যাফেয়ার্স থেকে 'ইন্ডিয়ান লিডারশিপ অ্যাওয়ার্ড' লাভ করেন। একই বছর ওকলাহোমার গভর্নর ডেভিড হল তাকে ওকলাহোমার 'সেরা নাগরিক' হিসেবে স্বীকৃতি দেন।

১৯৭৫ সালে তিনি উইন্ডো রক, অ্যারিজোনায় দক্ষিণ-পশ্চিম আমেরিকান আদিবাসী নারী সম্মেলনে বক্তব্য রাখেন। সেখানে ৮০০-এর বেশি আদিবাসী নারী উপস্থিত ছিলেন। ১৯৭৭ সালে NAIWA তাকে 'আউটস্ট্যান্ডিং ইন্ডিয়ান ওম্যান অফ ১৯৭৭' সম্মানে ভূষিত করে। সেই বছর তিনি ইন্ডিয়ান হেলথ সার্ভিস কর্তৃক আদিবাসী নারীদের বন্ধ্যাকরণ সম্পর্কিত গবেষণা সম্মেলনেও অংশ নেন। এছাড়া তিনি 'ইন্ডিয়ান চাইল্ড ওয়েলফেয়ার অ্যাক্ট' বা আদিবাসী শিশু কল্যাণ আইন প্রণয়নের বিষয়েও দীর্ঘদিন কাজ করেছেন।

১৯৮৩ সালে মার্কিন প্রেসিডেন্ট রোনাল্ড রেগান তাকে আমেরিকান আদিবাসীদের শিক্ষা ও গবেষণা সংস্থা 'ন্যাশনাল অ্যাডভাইজরি কাউন্সিল অন ইন্ডিয়ান এডুকেশন'-এ নিযুক্ত করেন। পরবর্তীতে ১৯৮৫, ১৯৮৭ এবং ১৯৮৯ সালে তিনি পুনরায় এই পদে নিয়োগ পান এবং ১৯৯০ সাল পর্যন্ত দায়িত্ব পালন করেন। ১৯৮৪ সালে তিনি 'চাইল্ড ওয়েলফেয়ার লিগ অব আমেরিকা'-র বোর্ডে নিযুক্ত হন এবং ১৯৮৮ সালে ওকলাহোমা ইন্ডিয়ান অ্যাফেয়ার্স কমিশনের সদস্য হিসেবে কাজ করেন।

১৯৯৩ সালে মারি সি. কক্সকে ওকলাহোমা উইমেন’স হল অব ফেমে অন্তর্ভুক্ত করা হয়। ১৯৯৯ সালে মিউজিয়াম অব দ্য গ্রেট প্লেইনস ওরাল হিস্ট্রি প্রজেক্টের অংশ হিসেবে তার এবং তার স্বামীর সাক্ষাৎকার নেওয়া হয়।

২০০৫ সালের ১০ মে ওকলাহোমার মিডওয়েস্ট সিটিতে ৮৫ বছর বয়সে তার মৃত্যু হয়।

 References 
তথ্যসূত্র

তথ্যপুঞ্জি













বিষয়শ্রেণী:১৯২০-এ জন্ম
বিষয়শ্রেণী:২০০৫-এ মৃত্যু
বিষয়শ্রেণী:২০শ শতাব্দীর আদিবাসী আমেরিকান নারী
বিষয়শ্রেণী:২০শ শতাব্দীর আদিবাসী আমেরিকান ব্যক্তি
বিষয়শ্রেণী:ওকলাহোমার সক্রিয়কর্মী
বিষয়শ্রেণী:আমেরিকান নারী অধিকার কর্মী
বিষয়শ্রেণী:শিশু অধিকার কর্মী
বিষয়শ্রেণী:কোমাঞ্চি ব্যক্তি
বিষয়শ্রেণী:আদিবাসী আমেরিকান নারী নেত্রী
বিষয়শ্রেণী:ওকলাহোমার আদিবাসী আমেরিকান ব্যক্তি
বিষয়শ্রেণী:লটন, ওকলাহোমার ব্যক্তি
বিষয়শ্রেণী:ইউনিভার্সিটি অব সেন্ট্রাল ওকলাহোমার প্রাক্তন শিক্ষার্থী
বিষয়শ্রেণী:আমেরিকান নারী মানবাধিকার কর্মী